Meer as 70 in Gauteng vas vir roekelose, nalatige bestuur | Maroela Media
Die Gautengse verkeerspolisie het die afgelope maand meer as 70 motoriste vir beweerde roekelose en nalatige bestuur in hegtenis geneem.
Die hoogste spoed is Donderdagaand opgeteken toe 'n 27-jarige man in 'n Mercedes-Benz E200 teen 215 km/h in 'n 120 km/h-sone op die N1-hoofweg naby Bothalaan in Centurion voorgekeer is.
In nog 'n voorval op dieselfde dag is 'n 35-jarige man op die R21-hoofweg in Irene aangekeer toe hy glo teen 204 km/h in 'n 120 km/h-sone in sy Range Rover Sport gejaag het. Die motoris het aangevoer hy is haastig om sy bestuurder werk toe te neem.
"Albei motoriste is by die Lyttelton-polisiestasie aangehou waar hulle formeel van roekelose en nalatige bestuur aangekla is, asook die oorskryding van die spoedgrens in 'n 120 km/h-sone op 'n hoofweg," het Sello Maremane, woordvoerder van die Gautengse verkeerspolisie, gesê.
Die twee is intussen op borgtog van onderskeidelik R2 000 en R5 000 vrygelaat en verskyn na verwagting later vandeesweek in die Pretoriase landdroshof.
Die verkeerspolisie sê hy is suksesvol in die gebruik van sogenaamde Moving Violation Recorders wat 'n motoris se gemiddelde spoed oor 'n minimumafstand van 500 meter bepaal. Dié spoed word opgeneem en vir ondersoek- en vervolgingsdoeleindes gebruik.
"Padsterftes word veroorsaak deur motoriste wat onder die invloed van alkohol bestuur, roekeloos of nalatig bestuur, of te vinnig ry. Die Gautengse verkeerspolisie se hoëspoedeenheid gaan op 'n hoë gereedheidsgrondslag wees en patrollies op Gautengse se hoofroetes voortsit om te verseker motoriste hou by die spoedgrens," het hy gesê.
Resultate vir 'belowende' Covid-19-entstof dán verwag
Dit is verkeerd. Spoed = gemiddelde snelheid
Snelheid = beweging op 'n gegewe tydstip.
Prof Lötz Strauss Fisika 100.
Wanneer sal hulle bietjie die mense wat so lekker op hulle telefone sit aftrek of mense wat minder as 60Km/h ry op n snelweg bietjie beboet? Ek praat nie spoed goed nie maar daar is baie mense wat nie padreels volg nie, mense wat deur rooi ligte ry nie eens by n stop teken stadiger ry nie maar eerder versnel en oor n kruising jaag in n opgeboude gebied. mense wat op n snelweg die verbysteek baan gebruik asof hulle dit met die voertuig gekoop het. daar is baie meer probleme as spoed. As die probleme aandag sou kry sou… Lees meer »